RESOLUCIÓN do 26 de decembro de 2023 pola que se publica o Plan de formación para o ano 2024.
Escola Galega de Administración Pública — III. Outras disposicións — 10/01/2024

A formación do persoal empregado público da Administración xeral da Comunidade Autónoma de Galicia e das entidades públicas instrumentais do sector público autonómico correspóndelle á Escola Galega de Administración Pública (en diante, EGAP) de acordo co que se establece no artigo 3 da súa lei de creación (Lei 4/1987, do 27 de maio), onde se estende a dita función ao persoal doutras administracións públicas, coa excepción do persoal docente e sanitario.
O Plan de formación continua da EGAP recolle as actividades formativas dirixidas ao persoal ao servizo da Administración pública da Comunidade Autónoma de Galicia, ao persoal das entidades públicas instrumentais e da Administración institucional, ao persoal ao servizo da Administración de Xustiza de Galicia, ao persoal ao servizo das entidades locais de Galicia e ao persoal de administración e servizos (PAS) das universidades do Sistema universitario de Galicia (UDC, USC e UVigo), tras unha incorporación gradual que culminou, no ano 2015, coa incorporación deste último colectivo como destinatario das actividades formativas da EGAP.
Entre as liñas reitoras que guiaron o deseño do plan convén subliñar que se prestou especial atención á incorporación de contidos de máxima actualidade, como os relativos á irrupción da intelixencia artificial na Administración. En termos xerais, priorizáronse aqueles de carácter estratéxico para o conxunto da función pública de Galicia, destinados a facerlle fronte, e mesmo anticiparse, aos retos que se lle presentan ás administracións no actual contexto social, atendendo de xeito específico ás competencias do persoal que poden ter un maior impacto na mellora daquelas e na súa relación coa cidadanía. O propósito é, en último termo, vertebrar unha Administración dixital, que actúe con transparencia e de acordo cos principios de integridade e bo goberno, que contribúa a impulsar un desenvolvemento sostible, así como a igualdade e a non discriminación en todas as súas actuacións.
Para elaborar o plan tivéronse en conta as necesidades formativas das distintas consellerías da Xunta de Galicia, da Dirección Xeral de Xustiza e da Dirección Xeral de Administración Local, así como das universidades do Sistema universitario de Galicia. Ademais, contouse coa colaboración das persoas responsables de coordinar a formación en cada un dos centros directivos e tamén coas organizacións sindicais, docentes e persoas expertas nos distintos ámbitos formativos. Grazas ao diálogo con estes axentes e á incorporación das súas propostas, foi posible dar forma a un plan que, ademais de contidos xenéricos de carácter transversal, inclúe tamén un alto nivel de especialización atendendo ás propostas concretas efectuadas desde as distintas áreas de actividade.
Así mesmo, a incorporación das achegas do propio persoal destinatario da formación resulta tamén crucial para facer do plan un verdadeiro instrumento para a mellora continua do sector público de Galicia. Neste senso, para a súa configuración e deseño, tívose en conta a demanda real rexistrada nas actividades formativas e analizáronse os resultados da avaliación daquelas, co propósito de sustentar o seu deseño nunha sólida base de coñecemento acerca dos niveis de satisfacción do alumnado coas actividades realizadas, atendendo a distintos parámetros en función das especificidades das distintas modalidades formativas.
Todo este proceso acometido, no cal conflúen as propostas e suxestións dos distintos axentes implicados, fai do plan de formación un instrumento vivo e dinámico co que poder anticipar as necesidades de formación e acadar un impacto real na cualificación do persoal a través dunha oferta ampla e especializada, que inclúe tanto contidos de carácter transversal como específicos dos distintos postos de traballo e perfís profesionais, na procura de acadar un impacto real sobre o conxunto das necesidades de cualificación e a mellora das competencias profesionais do persoal ao servizo das administracións públicas, tendo sempre no horizonte a perspectiva da mellora na prestación dos servizos públicos.
De acordo coa filosofía exposta acerca do convencemento de que garantir unha Administración de calidade pasa por contar cun persoal ao servizo das nosas administracións ben formado, o plan deseñado para o ano 2024 habilita o acceso de todos e cada un dos colectivos a unha serie de áreas esenciais, adaptadas ás necesidades específicas e ás funcións asignadas a cada un deles.
As ditas áreas son as seguintes:
– Réxime xurídico e actividade financeira das administracións públicas.
– Unión Europea: políticas públicas e procedementos comunitarios.
– Comunicación, organización do traballo e mellora das habilidades.
– Administración electrónica, protección de datos e calidade administrativa.
– Plan de igualdade e prevención e loita contra a violencia de xénero.
– Lingua galega.
– Portal de idiomas.
– Formación en competencias dixitais (ComDix).
– Plan formativo no marco do Instituto de Economía Pública de Galicia.
Os contidos que integran o plan pretenden contribuír á mellora das habilidades e competencias persoais do persoal empregado público, co obxectivo de potenciar aquelas que resultan esenciais no actual contexto social, marcado polo cambio e a incerteza, que require altos niveis de flexibilidade e capacidade de adaptación por parte do persoal ao servizo das administracións. Inclúense, así pois, contidos orientados á mellora de competencias moi diversas, como as relativas á comunicación, ás destrezas persoais e sociais ou á organización do traballo, entre outras, incidindo na importancia de garantir contornas laborais saudables, que favorezan o desenvolvemento persoal.
No que respecta á oferta formativa en idiomas, a cal xa se atopa consolidada como outra das liñas prioritarias do plan, continúan a ampliarse os niveis aos cales poden acceder as persoas empregadas públicas, ao mesmo tempo que se segue a impulsar o uso das novas tecnoloxías para a formación neste eido. A EGAP vén apostando pola promoción das competencias lingüísticas do persoal ao servizo das administracións da Comunidade Autónoma, o cal constitúe unha exixencia na actual sociedade, interconectada e global, que conforma o marco de actuación das administracións públicas.
O plan para 2024 incorpora as actividades formativas dirixidas á obtención da certificación galega de competencias dixitais por parte do persoal empregado público das administracións públicas de Galicia, en liña co Marco europeo de competencias dixitais e de conformidade co que se recolle no Decreto 123/2021, do 2 de setembro, polo que se regula o Marco galego de competencias dixitais e a certificación galega en competencias dixitais (DOG núm. 181, do 20 de setembro). O obxectivo é que o persoal empregado público adquira competencias que vaian máis alá da capacidade no uso dos dispositivos e poida usar a tecnoloxía dixital dun xeito seguro, crítico, creativo e colaborador en todos os ámbitos da vida.
O plan incorpora, por outra banda, novos cursos na área da Unión Europea, entre os que cabe facer mención aos contidos relativos á xestión dos fondos europeos, dereito económico, dereito social e dereito ambiental europeo, así como aos referidos aos obxectivos de desenvolvemento sostible; cos que afondar no coñecemento dos desafíos globais aos que nos enfrontamos como sociedade, das medidas orientadas a darlles resposta, e do papel crucial que lles corresponde desempeñar ás administracións, desde un modelo de desenvolvemento inclusivo, baseado na interconexión entre o económico, o social e o medioambiental.
Por segundo ano consecutivo, intégranse no plan as actividades de formación continua programadas no marco do Instituto de Economía Pública de Galicia (IEP), en que se abordan materias dirixidas a facerlles fronte aos principais retos que se lles presentan ás administracións en materia económica e orzamentaria. Inclúense actividades específicas sobre fiscalidade, financiamento público, economía orzamentaria, contratación pública, xestión de subvencións ou procedemento tributario, entre outras. Incorpóranse tamén, entre outras novidades, contidos relativos ao deseño, implementación e avaliación de políticas públicas, así como outros relativos ao seguimento e avaliación do Plan estratéxico de Galicia. Entre os obxectivos que se perseguen, atópase o de achegar información técnica especializada orientada á defensa dos intereses da Comunidade Autónoma en materia de financiamento autonómico e captación de fondos da UE, así como o de contribuír ao fortalecemento dos sistemas de control interno e de prevención de riscos de xestión nas administracións.
É preciso destacar o ambicioso Plan en materia de igualdade e prevención e loita contra a violencia de xénero que a EGAP presenta para 2024, o cal inclúe unha oferta formativa moi diversa, con contidos tanto de carácter básico como especializado, entre os cales se inclúen importantes novidades, orientadas a formar e sensibilizar ao conxunto do persoal empregado público e a integrar a perspectiva de xénero na práctica administrativa. En materia de prevención e loita contra a violencia de xénero, aténdese tanto á vertente preventiva coma á intervención coas vítimas. Así mesmo, cobran especial relevancia no plan os contidos relativos á diversidade sexual e de xénero co obxecto de promover a sensibilización, a igualdade de trato e a non discriminación, por canto resulta determinante o papel que as administracións públicas desempeñan neste eido.
Co plan que se presenta, a EGAP reforza un modelo de ensino dinámico que vén situar a cada persoa como protagonista indiscutible e axente activo na propia aprendizaxe, en liña cos cambios que están a acontecer nos procesos de ensino, como consecuencia do emprego das novas tecnoloxías, das posibilidades de acceso á información que existen actualmente, e do contexto social no cal nos situamos. O anterior é posible grazas á aposta polo emprego das diferentes contornas de aprendizaxe e das metodoloxías de ensino baseadas no uso dos medios telemáticos, o cal constitúe unha liña estratéxica na actuación da EGAP, na que se vén afondando nos últimos anos. A este respecto, continúa a potenciarse o espazo virtual de coñecemento, cunha formación en liña, ampla e diversificada, mediante a cal o alumnado poida xestionar o seu proceso de aprendizaxe cun maior grao de autonomía e flexibilidade na adquisición de novas competencias.
A oferta que conforma o plan para 2024 combina as modalidades de teleformación, telepresenza, autoformación e docencia presencial, co obxecto de que o conxunto do persoal empregado público poida optar por aquela ou aquelas que mellor se adapten ás súas necesidades específicas. O reforzo das modalidades baseadas nos medios telemáticos, ademais de resultar fundamental debido aos cambios sociais e tecnolóxicos en que se atopa inmersa a sociedade, posibilita que o alumnado poida acceder con maior facilidade aos contidos máis demandados e, así mesmo, facilita o acceso á formación, ao favorecer a organización e distribución dos tempos de conformidade coas necesidades de cada persoa, contribuíndo decisivamente, deste xeito, a promover conciliación por parte do persoal empregado público.
En todo momento, o deseño das actividades, con independencia da modalidade de impartición, guíase pola promoción dun enfoque eminentemente práctico, na procura de acadar a máxima aplicabilidade dos coñecementos e habilidades que se adquiren coa formación e, polo tanto, o maior impacto posible no desempeño laboral do persoal ao servizo das administracións públicas.
En suma, o Plan de formación para o ano 2024 representa, así pois, unha clara aposta polo desenvolvemento profesional das persoas ao servizo das administracións públicas de Galicia na procura de contribuír, a través da incorporación de contidos estratéxicos e de máxima actualidade, á actualización permanente e mellora da súa cualificación e, polo tanto, á modernización das nosas administracións públicas coa perspectiva de poder incidir na calidade dos servizos prestados á cidadanía, fin último que ha de guiar calquera actuación no ámbito público.
Finalmente, é preciso destacar que esta resolución ten carácter informativo e que a execución das accións recollidas nela queda condicionada á existencia de crédito orzamentario adecuado e suficiente e ao que se estipule en cada convocatoria. Así mesmo, debe advertirse que quedan excluídas as actividades derivadas de cursos selectivos, os cursos superiores, as actuacións en colaboración, xornadas, conferencias, seminarios e cursos monográficos, así como as actividades doutras administracións públicas (excepto as sinaladas) e as actividades de formación do persoal docente da Consellería de Cultura, Educación, Formación Profesional e Universidades, do persoal sanitario e do persoal das forzas e corpos de seguridade.
Feitas estas advertencias, resta só sinalar que para acceder ás accións formativas recollidas neste plan, será preciso formalizar matrícula, despois de que se publiquen no Diario Oficial de Galicia as correspondentes convocatorias.
Este plan de formación foi aprobado polo Consello Reitor deste organismo autónomo en sesión do día 21 de decembro de 2023.
De acordo co exposto, publícase como anexo a esta resolución o Plan de formación para o ano 2024 do persoal ao servizo da Administración xeral da Comunidade Autónoma de Galicia, das entidades públicas instrumentais e da Administración institucional, do persoal ao servizo das entidades locais, do persoal ao servizo da Administración de xustiza de Galicia, do persoal de administración e servizos das universidades galegas, así como as actividades enmarcadas no portal de idiomas, o Plan de formación igualdade e prevención e loita contra a violencia de xénero, as actividades de formación en competencias dixitais (ComDix), o programa de formación do Instituto de Economía Pública de Galicia e o programa de autoformación, dirixido a todos os destinatarios mencionados.
Santiago de Compostela, 26 de decembro de 2023